b'\n_START_ARTICLE_\nKonstantin Preobra\xc5\xbeenski\n_START_PARAGRAPH_\nKonstantin Preobra\xc5\xbeenski (vene keeles \xd0\x9a\xd0\xbe\xd0\xbd\xd1\x81\xd1\x82\xd0\xb0\xd0\xbd\xd1\x82\xd0\xb8\xd0\xbd \xd0\x93\xd0\xb5\xd0\xbe\xd0\xb3\xd0\xb8\xd0\xb5\xd0\xb2\xd0\xb8\xd1\x87 \xd0\x9f\xd1\x80\xd0\xb5\xd0\xbe\xd0\xb1\xd1\x80\xd0\xb0\xd0\xb6\xd0\xb5\xd0\xbd\xd1\x81\xd0\xba\xd0\xb8\xd0\xb9; s\xc3\xbcndinud 1953 Moskvas) on Venemaalt emigreerunud ja Ameerika \xc3\x9chendriikides elav kirjanik, endine NSV Liidu v\xc3\xa4lisluure alampolkovnik._NEWLINE_Preobra\xc5\xbeenski on kajastanud Venemaa luureorganite imbumist Venemaa emigratsiooniringkondadesse Ameerikas ja Vene \xc3\x95igeusu Kirikusse.\n_START_SECTION_\nElulugu\n_START_PARAGRAPH_\nKonstantin Preobra\xc5\xbeenski s\xc3\xbcndis k\xc3\xb5rge NSV Liidu julgeolekuametniku, hilisema NSV Liidu RJK Piirivalvepeavalitsuse \xc3\xbclema aset\xc3\xa4itja, kindrali Georg Preobra\xc5\xbeenski pojana. P\xc3\xa4rast keskkooli l\xc3\xb5petamist asus ta \xc3\xb5ppima Moskva \xc3\xbclikooli juures asuvasse Aasia ja Aafrika Maade Instituuti, mille l\xc3\xb5petas 1976. \xc3\x95pingute ajal viibis ta praktikal Jaapanis T\xc5\x8dkaid\xc5\x8d \xc3\xbclikoolis. P\xc3\xa4rast idamaade instituudi l\xc3\xb5petamist suunati ta \xc3\xb5ppima NSV Liidu RJK k\xc3\xb5rgematele kursustele Minskisse. _NEWLINE_Konstantin Preobra\xc5\xbeenski teenis NSV Liidu RJK Esimeses peavalitsuses T (teaduslik-tehnilise luure) valitsuse \xc3\xbclema referendina. 1980\xe2\x80\x931985 t\xc3\xb6\xc3\xb6tas ta luureohvitserina Jaapanis TASSi korrespondendina, aga 1985. aastal peeti Jaapani vastuluure poolt kinni luuretegevuse eest ja saadeti Jaapanist v\xc3\xa4lja. Konstantin Preobra\xc5\xbeenski l\xc3\xa4ks NSV Liidu Riikliku Julgeoleku Komiteest erru 1991. aastal alampolkovniku auastmes._NEWLINE_Aastatel 1993\xe2\x80\x932002 t\xc3\xb6\xc3\xb6tas Preobra\xc5\xbeenski Venemaa ingliskeelse ajalehe The Moscow Times korrespondendina julgeoleku alal._NEWLINE_2003. aastal lahkus Preobra\xc5\xbeenski Venemaalt Ameerika \xc3\x9chendriikidesse ja taotles poliitilist varjupaika, mille ta ka sai 2006. aastal. Varjupaiga taotlemise p\xc3\xb5hjuseks olid Preobra\xc5\xbeenski kriitilised arvamusavaldused Venemaa julgeolekuasutuste suhtes ajakirjanduses ja raamatutes.'